הפוך

הפוּך היא סדרת טלוויזיה ישראלית אשר הופקה ושודרה בשנים 1996–1998 בערוץ 2, במסגרת זכיינית השידור קשת.

כללי
יוצר הסדרה, התסריטאי והבמאי שלה הוא שמואל חיימוביץ'. במאי נוסף היה אריק רוטשטיין והמפיק הוא יונתן ארוך.

הסדרה מתמקדת בעלילותיהם של שמונה חברים צעירים החיים בתל אביב. בין החברים נוצרות דינמיקות מורכבות, סיפורי אהבה, מריבות וחברויות, חלקן ריאליסטיות דרמטיות וחלקן בגדר פנטזיה קומית-סאטירית - על רקע רצונם המשותף של השמונה להפיק את סרט הפורנו הישראלי הראשון. העונה הראשונה, שכללה שלושה עשר פרקים, הייתה חסרת תקדים בצורת העשייה שלה ובסוגתה, נחלה הצלחה רבה וזכתה לביקורות חיוביות, ובעקבות הצלחתה הוזמנה עונה שנייה על ידי מנהלי הזכיינית קשת. בעונה השנייה, שכללה שלושה עשר פרקים, עסקו חברי הקבוצה בהקמת פאב-מועדון מקומי בסביבת מגוריהם. בהמשך העונה נהרג אחד מחברי הקבוצה, אבי אדיר. עונה זו, שגם היא זכתה להצלחה, לוותה בעונה שלישית, שכללה חמישה עשר פרקים, ועקבה אחר מסעם של החברים במזרח הרחוק, תוך מעקב אחר חוויותיהם המשונות והעל-טבעיות, כמו חזרתו של אבי כרוח רפאים. לבסוף, הסתיימה הסדרה בטון פרודי, כאשר מופיע יוצר הסדרה, חיימוביץ', ומציע ליצור סדרת טלוויזיה על חברי הקבוצה.

את שיר הפתיחה של הסדרה, "כבר עכשיו", כתב, הלחין ושר ירמי קפלן.

המשתתפים ודמויותיהם
דמויות ראשיות
 אתי ארגוב (אורנה פיטוסי) - אישה עצמאית ודעתנית, אחותו של אלי וחברתה הטובה ביותר של ענת. בתחילת הסדרה היא מחליטה לתעד את חייה באמצעות יומן וידאו. במקביל היא מתחילה לצאת עם יוסי ופוגשת את יששכר אשר הופך להיות השותף שלה לדירה. בעונה השנייה מגלה שהיא בהריון מיוסי אבל בעקבות הפרידה ביניהם היא מבצעת הפלה.
 ענת שילון (עינת ויצמן) - שחקנית מתחילה ומוצגת כדמות ניהיליסטית ואנוכית. ענת היא חברתה הטובה ביותר של אתי ומתחילת הסדרה מתפתחים יחסי אהבה-שנאה בינה לבין יששכר. בסופו של דבר השניים הופכים לזוג. בעונה השנייה היא ויששכר נפרדים והיא מגלה שהיא ביסקסואלית.
 אלי ארגוב (דני שטג) - טיפוס שמרן, אחיה של אתי וחברו הטוב של מיקו. הוא עובד בעסק העורות המשפחתי ומתאהב בליאת, המלצרית בקפה הקבוע שלו.
 יוסי לנסקי (יואב הייט) (עונה 1) - מופנם, סופר בתחילת דרכו. למד בתיכון עם אלי ולאחר שנים, פוגש אותו שוב ומתחיל לצאת עם אתי. יוסי כותב את התסריט לסרט הכחול שהחבורה מחליטה להפיק.
 מיקו אייזנברג (ניר לוי) - מיקו הוא חברו הטוב ביותר של אלי, איתו הוא יושב כל יום באותו בית קפה ומתחיל עם בחורות. אהוב הבנות, נאה למראה ובעל ביטחון עצמי. בעונה השלישית מגלה שיש לו ילד מרומן שניהל 7 שנים לפני קו העלילה של עונה זו עם אישה בשם נאוה (יעל הדר).
 אבי אדיר (מיכאל וייגל) (עונות 1–2, אורח ב 3) - איש עסקים חלקלק שמחליט להפיק סרט כחול ונעזר בחבריו. במהלך העונה השנייה הוא מת כי ניסה למנוע מקיצ'י, אישה שהוא לא מכיר להתאבד (דורית לב ארי), ונפל יחד איתה.
 ליאת לנקרי (אסנת חכים) - מלצרית עדינה ורגישה. במהלך העונה הראשונה, מיקו מנסה להתחיל איתה אולם ליאת מעדיפה את חברו הטוב אלי. לליאת קצת קשה עם אופיו של אלי והיא מנסה לשכנע אותו לקרוא ספרים ולוותר על עבודתו בעסק העורות (היא צמחונית).
 יששכר דרווין (גילי שושן) - נולד בברזיל ובעבר עבד כשוטף גופות. כשהוא מגיע לתל אביב הוא הופך לשותף לדירה של אתי ומתאהב בחברתה ענת. בתחילת העונה השנייה עובד בעסק המשפחתי של משפחת ארגוב ובהמשך העונה עובר לעבוד כמציל בחוף עם אמנון (הראל נוף).

משתתפים אורחים
 שיר אידלסון
 שירלי בוגנים
 נתן זהבי
 עמי סמולרצ'יק
 יוסף שילוח
 חיים בנאי
 עליזה רוזן
 שי קפון
 דורית לב-ארי
 ליאור אשכנזי
 אורלי פרל
 הראל נוף
 איריס אברמוביץ'
 שלום שמואלוב
 טינקרבל
 אסתי ירושלמי
 יוסי סיקוראל
 ערן איוניר

 מורשת 
באוגוסט 2025 משרד החינוך הודיע על תוכנית לימודים חדשה לתלמידי מגמות קולנוע ותקשורת שתתמקד ביצירה הטלוויזיונית הישראלית והשפעתה על החברה, התרבות והזהות הישראלית. התוכנית תיכנס לתוקף כבר בשנת הלימודים תשפ"ו ותיועד לתלמידי תיכון וחטיבות עליונות הלומדים ברמת חמש יחידות לימוד בקולנוע ותקשורת. "הפוך" נכללת בתוכנית.

ראו גם
 פלורנטין
 בת ים - ניו יורק

קישורים חיצוניים

 אלי אשד, הכל על "הפוך", באתר "היקום של אלי אשד"
 פרקים מלאים של "הפוך" לצפייה ישירה ב-וואלה! VOD



הערות שוליים

קטגוריה:סדרות טלוויזיה ישראליות שעלו לשידור בשנת 1996
קטגוריה:קשת: תוכניות וסדרות
קטגוריה:ערוץ 2: תוכניות וסדרות
קטגוריה:תל אביב-יפו בטלוויזיה